সমাজবাদী পার্টির বৈঠকে যোগ দিতে শনিবার শহরে আসছেন অখিলেশ যাদব। দেখা করবেন মুখ্যমন্ত্রী মমতা বন্দ্যোপাধ্যায়ের সঙ্গেও। ইতিমধ্যেই সেই সাক্ষাত্ কর্মসূচিকে ঘিরে রাজনৈতিক মহলে শুরু হয়েছে জল্পনা।
 নিজস্ব প্রতিবেদন : সমাজবাদী পার্টির বৈঠকে যোগ দিতে শনিবার শহরে আসছেন অখিলেশ যাদব। দেখা করবেন মুখ্যমন্ত্রী মমতা বন্দ্যোপাধ্যায়ের সঙ্গেও। ইতিমধ্যেই সেই সাক্ষাত্ কর্মসূচিকে ঘিরে রাজনৈতিক মহলে শুরু হয়েছে জল্পনা। সূত্রের খবর, শনিবার বিকেলে মমতা বন্দ্যোপাধ্যায়ের কালীঘাটের বাড়িতে যাবেন অখিলেশ যাদব। সেখানেই দুই নেতার সাক্ষাত্ হবে। সমাজবাদী পার্টির তরফে একে শুধুমাত্র সৌজন্য সাক্ষাত্ বলেই দাবি করা হয়েছে। যদিও সে দাবি মানতে নারাজ রাজনৈতিক মহল। উত্তরপ্রদেশের প্রাক্তন মুখ্যমন্ত্রীর সঙ্গে মমতা বন্দ্যোপাধ্যায়ের সুসম্পর্ক ইতিমধ্যেই সুবিদিত। নোটবন্দি থেকে জিএসটি, কেন্দ্রীয় সরকারের বিভিন্ন সিদ্ধান্তের বিরোধিতায় মমতা বন্দ্যোপাধ্যায়কে সমর্থন করেছেন অখিলেশ যাদব। নোটবন্দির বিরোধিতায় উত্তরপ্রদেশের লখনউতে যখন মমতা বন্দ্যোপাধ্যায় রাস্তায় নেমে প্রতিবাদ করেছিলেন, তখনও পাশে ছিলেন অখিলেশ যাদব। সামনে ২০১৯-এর লোকসভা নির্বাচন। সেই নির্বাচনে বিজেপিকে ক্ষমতাচ্যূত করার লক্ষ্যে একজোট হওয়া দলগুলির মধ্যে অন্যতম তৃণমূল কংগ্রেস ও সমাজবাদী পার্টি। সর্বভারতীয় স্তরে সেই অবিজেপি জোটে অন্যতম মুখ মমতা বন্দ্যোপাধ্যায়। যাঁকে সমর্থন করেন অখিলেশ যাদব। তাই ২০১৯-এর লোকসভা নির্বাচনের আগে দুই নেতার এই সাক্ষাত্ যথেষ্ট তাত্পর্যপূর্ণ বলেই মত রাজনৈতিক মহলের।